BEGRUNDELSE

1.BAGGRUND FOR FORSLAGET

•Forslagets begrundelse og formål

Fødevaresikkerhedssituationen i verden forværres hurtigt, og mange af de berørte lande er de mindst udviklede lande eller lavindkomstlande med fødevareunderskud.

Inden forværringen af den globale fødevareusikkerhed som følge af Ruslands angrebskrig mod Ukraine befandt næsten 193 millioner mennesker (næsten 40 millioner flere end året før) i 53 lande/territorier sig i en situation med akut fødevareusikkerhed og med behov for akut bistand. Ruslands angrebskrig mod Ukraine har ført til et drastisk fald i udbuddet af korn på de globale markeder, eftersom Sortehavsruterne er blokeret, og kornsiloer bevidst angribes. De globale fødevarepriser stiger hurtigt og ligger på det højeste niveau i tre årtier. Stigningen i energipriserne øger priserne på landbrugsproduktionsmidler (navnlig gødning), transport og i sidste ende fødevarer. Disse prisstigninger forværrer de makroøkonomiske udsigter i en situation, hvor det finanspolitiske råderum allerede var reduceret som følge af covid-19-pandemien. Dette kan føre til en yderligere stigning i antallet af lande i gældskrise og/eller i betalingsbalancekrise. Konflikter og tørke forværrer situationen i sårbare regioner yderligere. De mest sårbare lande er de mindst udviklede lande og lavindkomstlandene. Som det har været tilfældet med opstande i de seneste årtier, er det ofte et fødevareprischok, der forårsager ustabilitet og konflikt.

I konklusionerne fra Det Europæiske Råds møde den 24.-25. marts blev det understreget, at det ud fra et politisk synspunkt haster med at støtte de mest udsatte lande, og Kommissionen blev opfordret til at prioritere arbejdet med global fødevaresikkerhed og ‑prisoverkommelighed, navnlig ved at støtte fødevaresikkerhed og landbrug i Ukraine og de mest sårbare og udsatte tredjelande. Efterfølgende blev Kommissionen i konklusionerne fra Det Europæiske Råds møde den 30.-31. maj 2022 opfordret til at undersøge muligheden for at mobilisere reserver fra Den Europæiske Udviklingsfond for at støtte de mest berørte partnerlande. Midlerne under den geografiske søjle i instrumentet for naboskab, udviklingssamarbejde og internationalt samarbejde — et globalt Europa (NDICI — et globalt Europa) er fuldt programmeret, og omkring 3 mia. EUR er allerede afsat til landbrugs-, ernærings-, vand- og sanitetsprogrammer. Derudover blev der i 2022 oprindeligt afsat ca. 520 mio. EUR til lande i Afrika, Caribien og Stillehavet (ACS-landene) under budgettet for humanitær bistand, hvoraf en betydelig del er rettet mod fødevareusikkerhed og dertil knyttede behov. I betragtning af omfanget af behovene og de potentielle konsekvenser bør der dog mobiliseres yderligere finansiering til støtte for partnerlandene. De disponible midler under EU-budgettet er meget begrænsede (stødpuden til nye udfordringer og prioriteter under NDICI — et globalt Europa vil blive anvendt fuldt ud i 2022 som reaktion på andre presserende prioriteter, og det oprindelige budget for humanitær bistand for 2022 til fødevaresikkerhed og dertil knyttede behov i ACS-landene, der blev kortlagt inden begyndelsen af Ruslands angrebskrig i Ukraine, er næsten gennemført fuldt ud), og i betragtning af indvirkningen i forskellige ACS-partnerlande kan mobiliseringen af frigjorte midler fra 10. og 11. Europæiske Udviklingsfond (EUF) gøre det muligt for EU og dets medlemsstater at øge deres støtte og bidrage til bestræbelserne på at håndtere den fødevaresikkerhedskrise, der er forværret af Ruslands angrebskrig mod Ukraine, inden for rammerne af en Team Europe-tilgang.

Formålet med dette forslag til Rådets afgørelse er at indhente Rådets tilladelse til at anvende frigjorte midler fra 10. og 11. EUF til at finansiere foranstaltninger til håndtering af fødevarekrisen og det økonomiske chok i ACS-lande som følge af Ruslands angrebskrig mod Ukraine med et beløb på op mod 600 000 000 EUR, heraf 488 000 000 EUR fra 10. EUF og 112 000 000 EUR fra 11. EUF.

Af disse midler vil op mod 582 000 000 EUR bidrage til finansieringen af foranstaltninger, og op mod 18 000 000 EUR vil dække støtteudgifter, som afholdes af Kommissionen.

Midlerne vil blive anvendt til gavn for de hårdest ramte partnerlande, idet der lægges særlig vægt på de mest sårbare og udsatte lande, navnlig med henblik på at tilvejebringe:

·makroøkonomisk støtte (100 mio. EUR)

·støtte til fødevareproduktion og fødevaresystemers modstandsdygtighed (350 mio. EUR)

·humanitær bistand (150 mio. EUR).

Hvad angår støtte til fødevareproduktion og fødevaresystemers modstandsdygtighed vil EU støtte investeringer i lokal produktionskapacitet som led i bæredygtige akvatiske fødevaresystemer og landbrugsfødevaresystemer baseret på agroøkologiske tilgange, herunder diversificering af landbrugsværdikæder og fødevareproduktion. Følgende kriterier kan anvendes til at målrette bistanden mod udvalgte lande:

·partnernes (stigende) grad af fødevareusikkerhed og fejlernæring

·partnernes eksponering for konsekvenserne af den russiske aggression mod Ukraine, navnlig på grundlag af fødevareimportens andel af deres BNP

·partnernes makroøkonomiske sårbarheder, som kan fastslås på grundlag af deres gældskvote, internationale reserver/importdækningsgrad i måneder og rating i henhold til en gældsholdbarhedsanalyse

·den potentielle virkning af EU-finansiering i partnerlande eller -regioner, navnlig vurderet ud fra mulighederne for at opskalere relevante interventioner til fremme af produktion og modstandsdygtighed.

De foranstaltninger, der finansieres i henhold til dette forslag, vil støtte EU's globale fødevaresikkerhedsindsats, som blev udviklet på anmodning af Det Europæiske Råd. Indsatsen omfatter umiddelbare og mellemfristede foranstaltninger for at vise partnere i hele verden, at EU yder integreret, omfattende og hurtig støtte til at afbøde krigens konsekvenser for dem. Med EU's globale fødevaresikkerhedsindsats omsættes de forskellige indsatsområder i praksis — som fastsat inden for rammerne af FARM og G7's globale alliance og i form af den nødvendige støtte til FN's globale kriseberedskabsgruppe.

•Sammenhæng med de gældende regler på samme område